हरियाणा के डिप्टी CM दुष्यंत के पिता अजय चौटाला बोले- कांग्रेस कुछ भी कहे, पर ये सरकार पांच साल चलेगी  
अजय चौटाला ने कहा, उनके लिए इससे बेहतर दीवाली नहीं हो सकती
कांग्रेस कुछ भी कहे, यह सरकार पांच साल तक चलेगी
कहा, सरकार हरियाणा के विकास के लिए काम करेगी
हरियाणा के डिप्टी सीएम दुष्यंत चौटाला के पिता अजय चौटाला ने कहा कि उनके लिए इससे बेहतर दीवाली नहीं हो सकती. उन्होंने कहा कि कांग्रेस कुछ भी कहे, यह सरकार पांच साल तक चलेगी. न्यूज एजेंसी एएनआई की रिपोर्ट के मुताबिक अजय चौटाला ने कहा, 'एक पिता के लिए इससे बेहतर अवसर और क्या हो सकता है? कांग्रेस जो चाहे कह सकती है, लेकिन यह सरकार 5 साल तक चलेगी और हरियाणा के विकास के लिए काम करेगी. इससे बेहतर दीवाली नहीं हो सकती थी.' बता दें, भाजपा ने दुष्यंत चौटाला की पार्टी जेजेपी से समर्थन लेकर हरियाणा में दूसरी बार सरकार बना ली है. रविवार को मनोहर लाल खट्टर ने सीएम पद की शपथ ले ली है. वहीं खट्टर के साथ ही दुष्यंत चौटाला ने भी शपथ ली है. 
कांग्रेस ने भाजपा को समर्थन देने पर जेजेपी पर निशाना साधा है. हरियाणा कांग्रेस अध्यक्ष कुमारी शैलजा ने शनिवार को कहा कि जजपा ने भाजपा को समर्थन देकर मतदाताओं के साथ विश्वासघात किया है. हरियाणा प्रदेश कांग्रेस अध्यक्ष ने कहा कि जजपा को मिली 10 सीटें सत्ताधारी भाजपा के खिलाफ दिया गया जनादेश था लेकिन जजपा ने राज्य के मतदाताओं के साथ धोखा किया.
Ajay Chautala, father of Haryana Dy CM Dushyant Chautala: What can be a better occasion for a father, than this? Congress can say anything they want to but this govt will go on for 5 years & work for the development of Haryana. There could not have been a better Diwali than this https://t.co/R0qyKsXvl1pic.twitter.com/TLxcXD2WBt
शैलजा के मुताबिक जिन्होंने भी जजपा को वोट दिया था आज वे भाजपा को समर्थन दिए जाने के बाद ठगा हुआ महसूस कर रहे हैं. एक बयान में कांग्रेस नेता ने कहा कि 90 में से 75 सीटें जीतने का दावा करने वाली भाजपा को लोगों ने मुंहतोड़ जवाब दिया लेकिन लोग यह नहीं समझ पाए कि जजपा ने भाजपा के साथ समझौता किया था और उसकी ‘बी' टीम के रूप में कार्य किया. साथ ही कांग्रेस नेता ने कहा, 'उन्होंने (जजपा ने) चुनाव के नतीजे आने के बाद भाजपा को समर्थन देने में जरा भी देर नहीं की.
गौरतलब है कि बहुमत के आंकड़े न आने के बाद दुष्यंत चौटाला की जजपा के समर्थन से भाजपा ने हरियाणा में सरकार बनाने का दावा पेश कर दिया है. शैलजा ने जजपा का बेरोजगारों को 11,000 रुपए देने, राज्य के लोगों के लिए 75 फीसदी नौकरी आरक्षित करने और 5,100 रुपये की मासिक वृद्धावस्था पेंशन देने का वादों की याद दिलाई.